Vanderbijlpark-moorde: Fanie het verhouding gehadDu Preez in die hof. Foto: Nadine Watkins/90.6 FM Stereo Nuus Fanie du Preez van Vanderbijlpark, wat aangekla word van die moord op sy vrou en twee kinders, se ma en stiefpa het Woensdag in die rondgaande hof in Vereeniging getuig. Du Preez word daarvan beskuldig dat hy sy vrou, Thea en hul kinders, Carlia (17) en Phillip (14), in die vroeë oggendure van 3 Desember 2015 in die gesin se huis doodgeskiet het. Volgens 90.6 FM Stereo Nuus het Joan van Wyngaardt getuig haar seun en Thea het nie huweliksprobleme gehad nie. Sy het wel gesê hulle het die aand voor die moorde gestry oor die huis wat glo verkoop moes word. Van Wyngaardt en haar man het agter in die erf gewoon. Van Wyngaardt het getuig sy het die betrokke aand gesukkel om te slaap en die volgende oggend omstreeks 4:00 twee sagte geluide gehoor en daarna verskeie harde geluide. Sy het die paniekknoppie gedruk en later die hek vir die veiligheidsmaatskappy en paramedici oopgemaak. Du Preez en sy ma in die hof. Foto: Nadine Watkins/90.6 FM Stereo Nuus Sy het ook tydens ondervraging gesê Du Preez het ŉ verhouding met ŉ ander vrou gehad. Sy is ook uitgevra oor wat Du Preez na die moorde op sy vrou en kinders gesê het. Volgens Van Wyngaardt het haar seun gesê die ‘druglords was hier’ en sy het gesê ‘Ag nee my kind, moenie vir my sê jy is betrokke met drugs nie’. Koos van Wyngaardt, Du Preez se stiefpa, het ook vroeër die dag getuig. Hy het gesê Joan het hom die oggend omstreeks 4:10 wakker gemaak en gesê ‘daar is iets aan die gang’. Du Preez het glo toe teen hul deur kom slaan en geskree: “Kom help hier is ŉ f*kop in die huis”. Van Wyngaardt is die huis in en het Thea en die kinders dood aangetref. Regter Hennie de Vos het die saak tot Vrydag uitgestel vir slotbetoë. De Vos sal na verwagting Maandag met sy uitspraak begin. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.